**Seletuskiri Transpordiameti teenistuskohtade koosseisu kinnitamise juurde**

**jõustumisega alates 01.04.2024**

Lennundusteenistusse moodustatakse lennundusjulgestuse osakond kokku 4 ametikohaga. Tänase lennundusjulgestuse juhtivinspektori ametikoht profileeritakse ja nimetatakse ümber lennundusjulgestuse osakonna juhataja ametikohaks ning osakonda viiakse üle lennundusteenistuse lennundusjulgestuse vaneminspektori ametikoht uue nimetusega vaneminspektor ning kaks julgestusinspektori ametikohta uue nimetusega inspektor. Osakonna loomine on loogiline samm ühe lennundusvaldkonna töö korraldamisele sarnaselt teiste valdkondadega. Osakonna moodustamise eesmärk on muuta juhtimismudelit tegelikkusele vastavaks, tagada selgem vastutuse ja ülesannete jaotus, arendada lennundusjulgestuse valdkonda ning korraldada töö efektiivsemalt.

Teehoiuteenistuse ida osakonna ehituse üksuse üks hetkel vakantne ehituse projektijuhi ametikoht profileeritakse ja nimetatakse ümber liikluskorraldaja ametikohaks ning viiakse üle ida osakonna korrashoiu ja liikluskorralduse üksuse koosseisu. Tänase ehituse projektijuhi ametikoha ülesanneteks on olnud osaliselt ka liikluskorralduse tagamine Lääne-Viru piirkonna riigiteedel. Lõppemas on Lääne-Viru teekattemärgistuse hooldeleping ning sealt tulevad ülesanded osaliselt tagasi liikluskorraldajatele. Täiendavate ülesannete täitmise tagamiseks on üksuses tekkinud lisaressursi vajadus ning seoses ehitusmahtude vähenemisega on hetkel võimalik üks ehituse projektijuhi ametikoht ümber profileerida liikluskorraldaja ametikohaks.

Strateegilise planeerimise teenistuse teevara osakonna teeregistri üksuse riigiteede juhtivhalduri ametikoht muudetakse töökohaks, kuna antud ametikoha tööülesanded ei eelda avaliku võimu teostamist. Kõik ülejäänud haldurite positsioonid teeregistri üksuse koosseisus on töökohad, kus töötaja töötab töölepingu alusel, seega aitab muudatus kaasa tingimuste võrdsustamisele kogu üksuses.

Strateegilise planeerimise teenistuse IT osakonna analüütika ja andmete üksuse üks vakantne andmeanalüütiku töökoht profileeritakse ja nimetatakse ümber andmeinseneri töökohaks.

Hetkel on üksuses üks andmeinseneri töökoht ning riskide maandamiseks, asenduste võimaldamiseks ja töökoormuse jagamiseks on üksuses tekkinud vajadus täiendava andmeinseneri töökoha järele.

Strateegilise planeerimise teenistuse IT osakonna infotehnoloogia arenduste üksuse vakantne IT-programmijuhi töökoht profileeritakse ja nimetatakse ümber projektijuhi töökohaks seoses vajadusega täiendava projektijuhi profiiliga töökoha järele.

Tugiteenuste teenistuse haldusosakonna kolm piirkonna halduri töökohta profileeritakse ja nimetatakse ümber halduri töökohtadeks seoses vastutusala laiendamisega.

Tugiteenuste teenistuse dokumendihalduse osakond nimetatakse ümber teabejuhtimise osakonnaks ning osakonda moodustatakse eraldi dokumendihalduse üksus kokku 10 töökohaga. Teabejuhtimise osakond jätkab koosseisus kokku 9 töökohaga: juhataja, juhtkonna assistent, juhiabi, kolm konsultanti, kaks arhiivispetsialisti ja andmekaitsespetsialist. Täiendav konsultandi töökoht luuakse ühe dokumendihalduri töökoha ümberprofileerimisel ja -nimetamisel.

Täna on dokumendihalduse osakonna juhataja otsealluvuses 18 töökohta, mida on ebamõistlikult palju ning osalise koormusega andmekaitse teemadega tegelemine ei ole asutuse vaates jätkusuutlik. Ameti üldise strateegia elluviimiseks on vaja tagada eelpool nimetatud valdkondade areng, mida aitaks teostada üksuste põhine juhtimine ning eraldisesiva andmekaitsespetsialisti töökoha loomine. Eesmärk on vabastada tänase dokumendihalduse ekspert-andmekaitsespetsialisti ja osakonna juhataja ressurss erinevate teabehalduse küsimustega tegelemiseks. Tänane dokumendihalduse ekspert-andmekaitsespetsialisti töökoht profileeritakse ja nimetatakse ümber dokumendihalduse üksuse juhataja töökohaks ning töökoha andmekaitsega seotud ülesanded liiguvad üle andmekaitsespetsialistile.

Üksusesse viiakse üle kuus dokumendihalduri töökohta, kaks infospetsialisti töökohta uue nimetusega dokumendihaldur ning dokumendihaldussüsteemi spetsialisti töökoht uue nimetusega dokumendihalduse konsultant.

Osakonna töö korraldatakse ümber ka seoses uute infotehnoloogiliste lahenduste kasutuselevõtuga (automatiseerimine) ning sellega seoses väheneb asutusse saabuvate infopäringutega tegelemisel käsitsi tegemise maht. Alles jäänud automatiseerimist mittevõimaldavad tööülesanded ei anna kokku täistööajaga töökohta ning seetõttu jagatakse need tööülesanded teiste töötajate vahel ära, kes hakkavad neid täitma lisaks oma praegustele tööülesannetele. Muudatusega seoses kaob vajadus kahe infospetsialisti töökoha järele ning need kaotatakse osakonna koosseisust. Ühe infospetsialisti töökoha baasil moodustatakse peadirektori otsealluvusse peaspetsialisti töökoht, mida ei plaanita täita ning teise infospetsialisti töökoha baasil moodustatakse teabejuhtimise osakonda andmekaitsespetsialisti töökoht, mille eesmärgiks on tagada ameti andmekaitse korraldus, andmekaitsealaste protsesside juhtimine ja koordineerimine ning ameti andmekaitsealase strateegia ellu viimine.